Αγαπητοί φίλοι
Με αφορμή την Παγκόσμια μέρα Ανθρωπίνων Δικαιωμάτων (10 Δεκεμβρίου) και της επίσκεψης του Τούρκου Προέδρου Ερντογάν στην Ελλάδα σας προωθούμε την καμπάνια της Διεθνούς Αμνηστίας για την απελευθέρωση του Προέδρου της οργάνωσης στην Τουρκία Τάνερ Κίλιτς προτρέποντας σας να την υποστηρίξετε με την υπογραφή σας.

	ΔΕΝ ΘΑ ΣΤΑΜΑΤΗΣΟΥΜΕ 
ΜΕΧΡΙ ΝΑ ΑΠΕΛΕΥΘΕΡΩΘΕΙ Ο ΤΑΝΕΡ ΚΙΛΙΤΣ
Αγαπητές φίλες και αγαπητοί φίλοι,
Με αφορμή την επίσκεψη του Προέδρου Ερντογάν στη χώρα μας, υψώνουμε τη φωνή μας και διεκδικούμε δικαιοσύνη για τους συναδέλφους μας και τους χιλιάδες ανθρώπους που διώκονται στην Τουρκία με ψευδείς κατηγορίες.
Ο Τάνερ Κίλιτς, Πρόεδρος της Διεθνούς Αμνηστίας Τουρκίας, βρίσκεται φυλακισμένος εδώ και 7 μήνες απλά επειδή υπερασπίστηκε τα ανθρώπινα δικαιώματα.
«Ο πατέρας μου είναι ένας άνθρωπος που πάντα στήριζε τις επιλογές μου και με ενθάρρυνε να κάνω αυτό που θέλω. Μου λείπει στην καθημερινότητα μου και είναι άδικο να είναι κλεισμένος στη φυλακή», είπε η Μπενγκίσου, κόρη του Τάνερ.
Οι κατηγορίες ενάντια στον Τάνερ είναι σχεδιασμένες για να φιμώσουν το έργο του ως δικηγόρος και υπερασπιστής των ανθρωπίνων δικαιωμάτων στην Τουρκία. Τώρα, οι ακτιβιστές της Διεθνούς Αμνηστίας καλούνται να υπερασπιστούν εκείνον και να αγωνιστούν για την απελευθέρωσή του.
Χάρη στην παγκόσμια κινητοποίηση χιλιάδων ακτιβιστών, οι 10 γνωστοί υπερασπιστές των ανθρωπίνων δικαιωμάτων, ανάμεσα τους και η Διευθύντρια της Αμνηστίας Τουρκίας, οι οποίοι είχαν συλληφθεί σε ένα σεμινάριο στην Κωνσταντινούπολη, αφέθηκαν ελεύθεροι.
Ωστόσο, οι 10 της Κωνσταντινούπολης και ο Τάνερ Κίλιτς κατηγορούνται για συμμετοχή σε «τρομοκρατική οργάνωση» και αντιμετωπίζουν βαρύτατες ποινές, ως μέρος μιας γενικότερης επίθεσης στο κράτος δικαίου από την κυβέρνηση της Τουρκίας.
Στηρίξτε το Τάνερ Κίλιτς και τους υπερασπιστές ανθρωπίνων δικαιωμάτων στην Τουρκία, υπογράφοντας και προωθώντας την έκκλησή μας.
Ο Τάνερ Κίλιτς και οι 10 της Κωνσταντινούπολης είναι μία από τις υποθέσεις του Παγκόσμιου Μαραθωνίου Γραμμάτων που τρέχει αυτές τις μέρες. Μάθετε περισσότερα και λάβετε μέρος στη μεγαλύτερη παγκόσμια εκστρατεία ανθρωπίνων δικαιωμάτων.
Έχουμε αντιδράσει δυναμικά ενάντια στην καταστολή των δικαιωμάτων στην Τουρκία. Ωστόσο, χρειαζόμαστε τη στήριξή σας για να συνεχίσουμε τον αγώνα μας.
Δώστε μας τα μέσα να φέρουμε εις πέρας την αποστολή μας ώστε να συνεχίζουμε να αγωνιζόμαστε ενάντια στην αδικία, όταν και όπου βρίσκεται.

